张耒
读杜集
风雅不复兴，后来谁可数。
陵迟数百岁，天地实生甫。
假之虹与霓，照耀蟠肺腑。
夺其富贵乐，激使事言语。
遂令困饥寒，食粝衣挂缕。
幽忧勇愤怒，字字倒牛虎。
嘲词破万家，摧拉谁得御。
又如滔天水，决泄得神禹。
他人守一巧，为豆不能簠。
君独备飞奔，捷蹄兼骏羽。
飘萍竟终老，到死尚为旅。
高才遭委弃，谁不怨且怒。
君乎独此忘，所惜唐遗绪。
悲嗟痛祸乱，欲取彝伦叙。
天资自忠义，岂媚后人睹。
艰难得一职，言事竟龃龉。
此心耿可见，谁肯浪自苦。
鄙哉浅丈夫，夸己讪其主。
文章不知道，安得擅今古。
光焰万丈长，犹能伏韩愈。